b'\n_START_ARTICLE_\nYoungstorget (Oslo)\n_START_SECTION_\nHistorie\n_START_PARAGRAPH_\nTorget ble etablert i 1846 for \xc3\xa5 ta h\xc3\xa5nd om torghandelen i byen og ta over deler av aktiviteten som inntil da hadde g\xc3\xa5tt for seg p\xc3\xa5 Stortorvet. Omr\xc3\xa5det var p\xc3\xa5 dette tidspunkt n\xc3\xa6rmest en grusplass p\xc3\xa5 leiregrunn.  Meningen var at b\xc3\xb8ndene skulle selge landbruksproduktene sine her, men torget utviklet seg til \xc3\xa5 bli et sted de solgte kyr. Dette endret seg etter hvert utover i 1850-\xc3\xa5rene._NEWLINE_Rett inntil torget l\xc3\xa5 Vaterland kirkeg\xc3\xa5rd for fattigvesenet frem til 1811.I \xc3\xa5rene 1862-66 bygde kommunen politistasjon, fengsel og rettslokaler p\xc3\xa5 tomten.\n_START_SECTION_\nBygninger rundt torget\n_START_PARAGRAPH_\nYoungstorget nummer 1 er en byg\xc3\xa5rd i mur fra rundt 1870\xe2\x80\x931900 med tilh\xc3\xb8rende bakg\xc3\xa5rd._NEWLINE_Den ligger p\xc3\xa5 samme side som Folketeaterbygningen, p\xc3\xa5 hj\xc3\xb8rnet mot Youngs gate. Fremskrittspartiet hadde lokaler i g\xc3\xa5rden frem til det flyttet til Karl Johans gate. G\xc3\xa5rden med bakbygning er lokalt listef\xc3\xb8rt som bevaringsverdig og er oppf\xc3\xb8rt som kulturminne._NEWLINE_I nummer 2 ligger Folketeaterbygningen, tegnet av Morgenstierne & Eide i art deco i 1935, og hovedkontoret til Arbeiderpartiet. Frem til Operahuset i Bj\xc3\xb8rvika sto ferdig i 2008 holdt Den norske opera til her. I toppetasjen ligger restaurant Stratos. Bygningen er fredet._NEWLINE_Der Folketeaterbygningen ligger l\xc3\xa5 det basarhaller tidligere; tre bygninger ved siden av hverandre; Thaulowbasaren, Gjerdrumbasaren og Glasshusene. I kjelleren under den ene basaren var det innredet en stor \xc3\xb8lhall, hvor det var opptredener av blant annet visesangere. Initiativet til dette var tatt av maleren Frits Thaulow. Basarhallene ble revet i begynnelsen av 1930-\xc3\xa5rene for \xc3\xa5 gi plass til Folketeatret._NEWLINE_B\xc3\xa5de nummer 3 og nummer 4 var opprinnelig byg\xc3\xa5rder i mur fra rundt 1870-1900. Nummer 3 er en hj\xc3\xb8rneg\xc3\xa5rd som ligger p\xc3\xa5 samme side som Folketeatret med den ene siden ut mot Pl\xc3\xb8ens gate/Eva Kolstads gate. Bygningen var gullistet, men ble revet i 2017. Nummer 4 ligger p\xc3\xa5 den andre siden ved Torggata og er oppf\xc3\xb8rt som kulturminne._NEWLINE_Tvers overfor nummer 4 p\xc3\xa5 den andre siden av Torggata ligger Stensbakg\xc3\xa5rden i nummer 5. Den er opprinnelig fra 1898 og er tegnet av Kristen Rivertz. Dette er en av de mange kjente forretningsg\xc3\xa5rdene i Oslo av Rivertz p\xc3\xa5 1890-tallet._NEWLINE_Den er kalt opp etter Petter Stensbaks jernvarehandel som l\xc3\xa5 i bygningen fra 1924. G\xc3\xa5rden brant to ganger p\xc3\xa5 1990-tallet og ble gjenreist bak den gamle rehabiliterte fasaden. Arkitekt for prosjektet var Eivind Eriksen. Bygningen er et kulturminne. _NEWLINE_P\xc3\xa5 en h\xc3\xb8yde over plassen - tvers overfor Folketeatret - ligger den tidligere politistasjonen M\xc3\xb8llergata 19. Bygningen var den f\xc3\xb8rste som kom p\xc3\xa5 plass etter at torget var blitt anlagt i 1846. Byggeperioden varte fra 1862 til 1866. Arkitekt var Jacob Wilhelm Nordan, som ogs\xc3\xa5 sto for en utvidelse av bygget i 1877._NEWLINE_M\xc3\xb8llergata 19 fungerte som politistasjon frem til det nye Gr\xc3\xb8nland politistasjon sto ferdig i 1978._NEWLINE_Nummer 19 og \xc3\xb8vrige omr\xc3\xa5der i Regjeringskvartalet er kulturminner. _NEWLINE_Nordan har ogs\xc3\xa5 tegnet basarene, som ligger under p\xc3\xa5 gateniv\xc3\xa5, med \xc3\xa5pne buer mot Youngstorget. Basarene kalles Youngstorgets basar, eller Nytorvets basar, og er fra samme periode som utvidelsen av M\xc3\xb8llergata 19. Det hadde 40 rom da bygget var nytt. Meningen var at basarene skulle fungere som avlasting for Basarene ved Oslo domkirke. Basarhallane er ogs\xc3\xa5 et kulturminne. Basarene har adresse Youngstorget 6._NEWLINE_Dagens Folkets Hus  har adresse Youngs gate 11, og ble reist i to byggetrinn etter tegninger av Knut Knutsen._NEWLINE_Huset er administrasjonsbygg for LOs sekretariat, og for flere fagorganisasjoner. Det er lokalt listef\xc3\xb8rt som kulturminne.\n_START_SECTION_\nFredsmonumentet\n_START_PARAGRAPH_\nEtter oppussing av torget i 1990-\xc3\xa5rene ble det utplassert en bauta for fred. Den er reist av Nei til atomv\xc3\xa5pen, Landsorganisasjonen i Norge og forbundene, med st\xc3\xb8tte fra Legatet til Oslo bys forskj\xc3\xb8nnelse, Oslo kommune, Utenriksdepartementet, Samvirke forsikring, Landsbanken og A-pressen. Bautaen er utf\xc3\xb8rt av Hagbart Soll\xc3\xb8s og har inskripsjonen \xc2\xabFred \xe2\x80\x93 Solidaritet \xe2\x80\x93 Rettferdighet. Aldri mer Hiroshima\xc2\xbb. Et minne fra Hiroshima ligger nedfelt i glass og stein fra 0-punktet i Hiroshima, i front av bautaen.'